ועד ההורים המקומי בעיר טייבה הכריז כי היום (יום ד') תתקיים שביתה כללית בכל בתי הספר והגנים. זאת בעקבות מפגש של ילדים מהעיר עם חיילי צה"ל מגדוד גולני שהתקיים במסגרת פעילות חינוכית לציון יום העצמאות לפני כחודש. הבוקר מתוכננת גם להתקיים הפגנה מול בניין העירייה כמחאה על המפגש.

המפגש עם החייל (צילום: צילום מועצת תל מונד)

"מנסים לגרור אותנו למקומות לא נכונים". ועד ההורים בטייבה

את המפגש ארגנו חברי מועצת תל מונד ונכחה בו גם מנכ"לית עיריית טייבה, גלית לוי. המועצה המקומית בתל מונד פרסמה בעמוד הפייסבוק שלה סטטוס על המפגש שבו צוין כי במסגרת הפעילות שהתקיימה ב-20 באפריל ניתנו לחייל חבילות עבור חיילי גדוד 12 בגולני מגני הילדים בתל מונד ובטייבה.

חדווה במני, מנהלת גני הילדים במועצת תל-מונד, ציינה כי "כל 15 גני הילדים שהשתתפו במבצע האיסוף דיווחו על שמחה גדולה של הילדים מהפמגש. החיילים התקבלו במאור פנים, בחיבוקים ובנשיקות, והחיילים הבטיחו לבוא גם בשנה הבאה".

גלית לוי, מנכ"לית עיריית טייבה

"עבירה על כל הקווים האדומים" עבד אלסתאר שאהין חאג'יחיא

הפעיל הפוליטי עבד אלסתאר שאהין חאג' יחיא תקף את מנכ"לית עיריית טייבה וטען כי היא "מנצלת את תמימות הילדים ולוקחת אותם למפגש עם חייל צה"ל שמחזיק נשק ודגל ישראל. צעד כזה אומר שהיא עברה כל הקווים האדומים. השביתה וההפגנה היא התגובה שלנו למעשים אלו. אני קורא לה לעזוב את העירייה כי היא פגעה בכל התושבים".

בוועד ההורים בעיר אמרו: "אנחנו לא נשתוק על מפגש כזה. לצערנו, מחלקת החינוך לא הודיעה לנו שהולך להתקיים מפגש בין ילדים וחיילי צה"ל. אם היינו יודעים, לא היינו מאשרים אותו".

בוועד הוסיפו כי הלימודים יושבתו במטרה "להשמיע קול זעקה אל מול כל הגופים האחראים", וציינו: "אנו ההורים יכולים להחליט על הפעילות המתאימה לילדינו בלי התערבות גופים חיצוניים".

ראש הוועד הממונה בעיריית טייבה, אריק בראמי, קרא לוועד ההורים "לבדוק את העובדות מול העירייה". הוא הוסיף כי "התמונות שהופצו באינטרנט ובפייסבוק הן של ילדי תל מונד ולא של ילדי טייבה. הנהלת העירייה ומערכת החינוך בעיר מבקשות מוועד ההורים להיות שקול ולא 'לשרוף' ימי לימוד יקרים לתלמידים".